## Odluka o osnivanju trgovačkog društva Zrakoplovno-tehnički centar d.d.

### NN 53/2009 (4.5.2009.), Odluka o osnivanju trgovačkog društva Zrakoplovno-tehnički centar d.d.

53 04.05.2009 Odluka o osnivanju trgovačkog društva Zrakoplovno-tehnički centar d.d.

VLADA REPUBLIKE HRVATSKE

1227

Na temelju članka 10. i članka 30. stavka 2. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003 i 30/2004), Vlada Republike Hrvatske je na sjednici održanoj 23. travnja 2009. godine donijela

ODLUKU

O OSNIVANJU TRGOVAČKOG DRUŠTVA ZRAKOPLOVNO-TEHNIČKI CENTAR d.d.

I.

Osniva se dioničko društvo za obavljanje poslova održavanja, obnove, popravka zrakoplova i zrakoplovno-tehničkih materijalnih sredstava (u daljnjem tekstu: Društvo).

Društvo će obavljati poslove od posebne važnosti za Republiku Hrvatsku.

Društvo će poslovati pod tvrtkom: ZRAKOPLOVNO-TEHNIČKI CENTAR d.d. za održavanje, obnovu i popravak zrakoplova, a skraćeni naziv tvrtke glasi: ZRAKOPLOVNO-TEHNIČKI CENTAR d.d.

Sjedište Društva bit će u Velikoj Gorici, Čički gaj b.b.

Društvo se osniva na neodređeno vrijeme.

II.

Djelatnosti Društva bit će:

– remont zrakoplova radi održavanja i postizanja tehničke i funkcionalne ispravnosti zrakoplova i zrakoplovnih uređaja

– preinaka zrakoplova i zrakoplovnih uređaja, tehnička kontrola održavanja zrakoplova i zrakoplovnih uređaja

– izrada tehničko-tehnološke dokumentacije i provođenje operativno-tehničkih postupaka te kontrola obavljenih radova

– ispitivanja zbog homologacije novog tipa zrakoplova, zrakoplovnih uređaja i pričuvnih dijelova za zrakoplove

– poduka za zrakoplovno-tehničko osoblje za održavanje zrakoplova i zrakoplovnih uređaja

– popravak i održavanje zrakoplova i helikoptera, njihove opreme i pričuvnih dijelova, modernizacija, modifikacija te opremanje zrakoplova i helikoptera

– popravak i održavanje motora zrakoplova

– popravak i održavanje radarskih sustava

– popravak i održavanje raketnih sustava

– projektiranje, izrada i održavanje padobranske opreme

– projektiranje, izrada, montiranje i održavanje opreme za zaštitu i spašavanje te gašenje požara uporabom helikoptera

– projektiranje, izrada dijelova za zrakoplove, izrada specijalnih alata i uređaja zemaljske opreme za potrebe održavanja i remonta zrakoplova i zrakoplovno-tehničke opreme

– projektiranje, razvoj i izrada nastavnih sredstava za obuku pilota te ultra lakih i bespilotnih letjelica te ispitne opreme

– standardizacija i homologacija zrakoplova, opreme, pričuvnih dijelova i agregata

– ispitivanje plovidbenosti zrakoplova (redoviti i izvanredni pregled)

– pružanja usluga obnove i održavanja interijera zrakoplova

– pružanje usluga defektoskopskih ispitivanja bez razaranja materijala

– savjetovanje u vezi s poslovanjem i upravljanjem

– kupnja i prodaja robe

– pružanje usluga umjeravanja opreme i alata

– obavljanje trgovačkog posredovanja na domaćem i inozemnom tržištu

– izvoz i uvoz robe vojne namjene i nevojnih zrakoplovno-tehničkih sredstava i opreme

– pružanje usluga koje se odnose na robu vojne namjene

– pružanje usluga uvoza i izvoza roba za zrakoplovno-tehnička sredstva i opreme.

III.

Ministarstvo gospodarstva, rada i poduzetništva će Društvo upisati u Očevidnik izvoznika i uvoznika robe vojne namjene i nevojnih ubojnih sredstava.

IV.

Jedini dioničar Društva je Republika Hrvatska.

Ukupni temeljni kapital Društva iznosi 280.105.000,00 kuna i podijeljen je na 280.105 dionica, svaka nominalne vrijednosti 1.000,00 kuna.

Temeljni kapital Društva čine stvari – nekretnine procijenjene vrijednosti 254.870.000,00 kuna koje se nalaze u popisu koji je u prilogu ove Odluke i njezin je sastavni dio, a ne objavljuje se u »Narodnim novinama« i novac u iznosu od 25.235.000,00 kuna.

V.

Oprema, alati, vozila, zrakoplovi i ostala zrakoplovna-tehnička materijalna sredstva, pričuvni dijelovi, potrošni materijal i druga materijalna sredstva, zrakoplovno-tehnička i radno tehnološka dokumentacija te dokumentacija potrebna za rad, a koja su bila u posjedu Zrakoplovno-tehničkog zavoda na dan 31. prosinca 2008. godine, dodijelit će se Društvu na daljnje upravljanje i korištenje na način koji će se propisati posebnim aktom.

VI.

Sredstva za obavljanje djelatnosti Društva osiguravat će se prvenstveno iz prihoda od cijene usluga pruženih Ministarstvu obrane i drugim državnim tijelima, domaćim i stranim pravnim i fizičkim osobama.

Društvo će djelatnosti iz točke II. ove Odluke obavljati prvenstveno za potrebe Ministarstava obrane, Ministarstva unutarnjih poslova i Državne uprave za zaštitu i spašavanje.

VII.

Predsjednik Skupštine Društva bit će ministar obrane.

Članovi Skupštine Društva bit će ministar financija, ministar gospodarstva, rada i poduzetništva, ministar unutarnjih poslova, ministar mora, prometa i infrastrukture i načelnik Glavnog stožera Oružanih snaga Republike Hrvatske.

VIII.

Društvo će imati Nadzorni odbor od sedam članova koje će birati i opozivati Skupština Društva, s time da će jedan član Nadzornog odbora biti iz reda zaposlenika Društva.

IX.

Društvo će imati Upravu od tri člana koju čini predsjednik i članovi Uprave.

Uprava Društva zastupat će Društvo u skladu s Izjavom o osnivanju Društva i Statutom Društva.

X.

Ministar obrane će u ime i za račun Republike Hrvatske, bez odgode, radi provođenja ove Odluke i osnivanja Društva, provesti sve radnje potrebne za osnivanje Društva, pri čemu je, u skladu s odredbama Zakona o trgovačkim društvima, posebno ovlašten dati kod javnog bilježnika Izjavu o osnivanju Društva, izjave o prihvatu Statuta, imenovanju prvog nadzornog odbora i o preuzimanju dionica.

XI.

Društvo će preuzeti državne službenike i namještenike raspoređene u Zrakoplovno-tehničkom zavodu, dok će se djelatne vojne osobe iz Zrakoplovno-tehničkog zavoda rasporediti na novu dužnost u ustrojstvenim jedinicama Oružanih snaga Republike Hrvatske.

Državni službenici i namještenici zatečeni na preuzetim poslovima ostvaruju sva prava i obveze stečene u Zrakoplovno-tehničkom zavodu sukladno posebnom sporazumu.

XII.

Ova Odluka stupa na snagu danom objave u »Narodnim novinama«.

Klasa: 343-01/07-02/04

Urbroj: 5030109-09-1

Zagreb, 23. travnja 2009.

Predsjednik
dr. sc. Ivo Sanader, v. r.

Odluka, NN 53/2009-1227